Посланикът на Русия в България Анатолий Анатолиевич Макаров и семейството му бяха първите посетители на Къща музей Ванга за 2017 година – Радио Верига Фокус
Петрич. Посланикът на Русия в България Анатолий Анатолиевич Макаров и семейството му бяха първите посетители на Къща музей Ванга за 2017 година. Това каза за Радио „Фокус“ Пирин Сотир Иванов, директор на Исторически музей-Петрич. Той обясни, че посещението е било уговорено предварително в края на миналата година, като след посещението посланикът е останал очарован и е обещал и следващи посещения. По думите му посещението на руския посланик е изключително важно, тъй като една голяма част от посетителите на къщата са руски туристи и това показва едно наистина по-високо ниво. „Нашата идея е да съхраним образа на Ванга максимално чист и автентичен и да запазим нейното наследство за бъдещите поколения, защото колкото повече години минават от нейната смърт, толкова повече се размиват все пак и достатъчно субективните спомени на хората, които са я виждали. За нас посещението на посланника е важно, защото той ни приема като институция, с която ще се комуникира и институцията, която ще определя кое е вярно и кое не е вярно за живота на Ванга“, допълни Иванов. Той добави, че целта им е да издадат една книга и да покажат например нейната колекция икони, нейният духовен свят и това да мине през музея, който все пак е научна и културна институция. „Ние не търсим някаква сензация, търсим обективност и запазване на това, което тя е направила като живот и дело, за да може и бъдещите поколения да запазят спомена за нея“, каза още Сотир Иванов. Натали СТЕФАНОВА